Bejaarde vrou sterf in kleinhoewe-aanval, man kritiekArgieffoto (SAPD, Facebook) ŉ 81-jarige vrou is dood en haar 84-jarige man is in ŉ kritieke toestand in die hospitaal nadat hul Vrydag in die vroeë oggendure op hul kleinhoewe in die ooste van Pretoria aangeval en erg aangerand is. Kapt. Marissa van der Merwe, ŉ polisiewoordvoerder, het Vrydag aan Maroela Media gesê vier aanvallers het die Lemmer-egpaar omstreeks 02:00 in hul huis in Shere oorval. “Die man is met ŉ hamer aangeval en die vrou is met ŉ strykyster gebrand,” het Van der Merwe gesê. Die vrou is op die toneel dood, en haar man is in ŉ kritieke toestand na die Wilgers-hospitaal geneem. Slegs selfone en ŉ aktetas met ŉ beursie in, word vermis. Die Boschkop-polisie ondersoek ‘n saak van moord en aanranding.